Brocka, Július, poslanec NR SR (2014-07-10):
Áno, ďakujem pekne. Pán poslanec Chren vo svojom vystúpení hovoril, že nepočul o tom, že, teda prvá strana je tento návrh zákona, ktorým regulujeme alebo chceme regulovať maloobchodný predaj, by na druhej strane KDH neocenilo prácu žien v domácnosti. Tak tu mu chcem len pripomenúť, veď on sa tu naposledy, keď sme rokovali o dôchodkovom zákone, tak pasoval za otca dôchodkovej reformy a on nevie, že súčasťou našej legislatívy je vec, ktorú som ja navrhol ako podmienku, že inak KDH nepodporí dôchodkovú reformu, že štát platí za matku, ktoré je pri zdravom dieťati do troch rokov, pri zdravotne postihnutom dieťati je to dlhšie, myslím, do šesť, na dôchodkové poistenie z vymeriavacieho základu, ktorý je 60 % priemerného platu v národnom hospodárstve. To znamená, každej matke, ktorá je pri dieťati do troch rokov, tak sa obdobie starostlivosti o deti počíta na dôchodok oveľa výhodnejšie, ako keby chodila do práce za mzdu, ktorá je menšia ako 60 % priemerného platu v národnom hospodárstve. To je dnes skoro 500 eur. To znamená, pre všetky tie predavačky alebo zamestnankyne obchodov, ktoré sú na materskej alebo čerpajú rodičovskú dovolenku, tak to obdobie bude výhodnejšie z hľadiska ich budúcich dôchodkových nárokov, ako je, keď chodia do Tesca do roboty. Viete si predstaviť ten rozdiel. No a to je návrh, ktorý presadilo KDH. To bol môj návrh, pán kolega Chren, ale, samozrejme, boli tu aj iné návrhy. Vrátim sa k tomu záveru alebo ešte jednej veci. Predsa len mi nedá nespomenúť ešte niečo, pretože som to dostal ako informáciu od ľudí, ktorých táto diskusia veľmi zaujíma. A hovorili mi, že nezachytili vo verejnoprávnom rozhlase žiadnu informáciu o tom, že Národná radu už druhý deň rokuje o voľnej nedeli pre každého, teda obrazne povedané, ako tento návrh nálepkujeme my predkladatelia. Tak sa mi to nezdá byť náhoda. Predstavte si, že verejnoprávny rozhlas nepovedal ani slovo o tom, o čom parlament rokuje. Čiže to vyvoláva dojem, ako keby ste boli na dovolenke, ako keby sme nepracovali. Hovorím to preto, lebo pred piatimi dňami bola v Slovenskom rozhlase diskusia vo večernom Rádiožurnále, kde redaktor diskutoval o tomto zákone s dvomi ľuďmi. Z nich jeden bol generálny riaditeľ spoločnosti NAY Slovensko Martin Ohradzanský ako zástupca zamestnávateľov, ktorý je proti tomuto návrhu. A ten hovoril také bludy, že o 15 % budú musieť znížiť po tomto schválení zamestnanosť. No naozaj s trpezlivosťou som si to vypočul, aj keď sa mi zdala tá diskusia nevyvážená, pretože tam neboli tí, ktorí by mohli oponovať práve tomu generálnemu riaditeľovi, lebo predstava, že v nedeľu v NAY ľudia najviac nakupujú elektroniku, sa mi zdá byť nepredstaviteľná, keď aj oni dnes hovoria, že majú najväčšie tržby v piatok alebo v sobotu a najmenšie v nedeľu, ale v NAY ich majú najväčšie v nedeľu. Čiže Slovenský rozhlas ak by chcel dobehnúť zameškané, tak minimálne by mal informovať občanov, že poslanci ešte nemajú prázdniny a že ešte tvrdo diskutujú a pracujú. A teraz úplne na záver záverečné slovo. Dámy a páni, v tejto diskusii sa stretli rôzne záujmy, predkladatelia so zámerom chrániť slabých, potom tu boli niektorí, ktorí chránili podnikateľské prostredie a podnikateľov, potom tu niektorí bránili individuálnu slobodu bez hraníc, a pritom tento návrh len v drobnej veci a v malom výseku chce regulovať maloobchodný predaj. Myslím si, že Slovensko nepotrebuje viac nedeľnej práce. To naše prvenstvo, že sme na prvom mieste v Európe, že každý piaty Slovák v nedeľu pracuje, a neviem či každý Slovák je ten, ktorý chce v nedeľu pracovať, je smutné prvenstvo a nemuseli by sme na ňom trvať. Prijatím tohto návrhu mohli by sme to zmeniť. A ja sa na záver prihováram za postup, ktorý tu navrhol pán poslanec Mičovský, že aby sme urobili istý kompromis. A tento kompromis by mohol byť realizovaný v druhom čítaní, že by sme urobili isté zmeny. Sme predkladatelia naklonení akceptovať návrhy, ktoré akýmkoľvek spôsobom vylepšia súčasný stav. To znamená, že bude viac voľna pre rodiny s deťmi, že bude menej tej nútenej práce, ktorá v maloobchode existuje. A dokonca si viem predstaviť, že by v tom mohol byť aj nejaký šábes. Ďakujem za vašu pozornosť. (Potlesk.)